Diari Oficial de la Generalitat Valenciana


Sumari del DOGV 6883, del 17-10-2012 (2012/9280)

RESOLUCIÓ de 18 de setembre de 2012, del director general de Justícia de la Conselleria de Justícia i Benestar Social, per la qual es resol inscriure la modificació del Reglament de Règim Interior del Col·legi Oficial d'Infermeria d'Alacant i es disposa la seua publicació en el Diari Oficial de la Comunitat Valenciana.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6883

Data del DOGV
:   17-10-2012

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2012/9280


Data del document
:   18-09-2012

Organisme emissor
:   Conselleria de Justícia i Benestar Social

Tipus de document
:   Resolució

Descriptors 

:   * Alacant
    * col·legi professional

RESOLUCIÓ de 18 de setembre de 2012, del director general de Justícia de la Conselleria de Justícia i Benestar Social, per la qual es resol inscriure la modificació del Reglament de Règim Interior del Col·legi Oficial d'Infermeria d'Alacant i es disposa la seua publicació en el Diari Oficial de la Comunitat Valenciana. [2012/9280]  
Vist l'expedient de modificació del Reglament de Règim Interior, instruït a instàncies del Col·legi Oficial d'Infermeria d'Alacant, inscrit amb el número 67 de la secció primera del Registre de Col·legis Professionals i de Consells Valencians Professionals de la Comunitat Valenciana, en el qual se sol·licita la inscripció de la seua modificació en el dit registre, atenent els següents  
  
Fets  
  
Primer. El Reglament de Règim Interior del Col·legi Oficial d'Infermeria d'Alacant (anteriorment denominat Col·legi Oficial d'Ajudants Tècnics Sanitaris i Diplomats en Infermeria d'Alacant) va ser aprovat per Resolució de 22 d'abril de 2002, de la secretaria general de la Conselleria de Justícia i Administracions Públiques (DOGV núm. 4.253, de 21.05.2002).  
  
Segon. José Luis Poyatos Alonso, en nom i representació del denominat en aquell moment Col·legi Oficial d'Ajudants Tècnics Sanitaris i Diplomats en Infermeria d'Alacant, va presentar, el 30 d'abril de 2010, sol·licitud d'inscripció de la modificació dels Estatuts, Reglament de Règim Interior i canvi de denominació del Col·legi d'Infermeria d'Alacant, en el Registre de Col·legis Professionals i de Consells Valencians de Col·legis Professionals de la Comunitat Valenciana, en compliment del que establix l'article 11 de la Llei 6/1997, de 4 de desembre, de Consells i Col·legis Professionals de la Comunitat Valenciana.  
  
  
Tercer. Per mitjà d'ofici de 2 de juliol de 2010, el Servici d'Entitats Jurídiques de la Conselleria de Justícia i Administracions Públiques, d'aquell moment, va informar, al llavors Col·legi Oficial d'Ajudants Tècnics Sanitaris i Diplomats en Infermeria d'Alacant, que una vegada acordat, si és el cas, el canvi de denominació, es procediria a sotmetre el Reglament de Règim Interior al control de legalitat, inscripció i publicació en el DOCV.  
  
Quart. Una vegada finalitzat el procediment de canvi de denominació, del llavors Col·legi Oficial d'Ajudants Tècnics Sanitaris i Diplomats en Infermeria d'Alacant per la de Col·legi Oficial d'Infermeria d'Alacant, per mitjà de Decret 9/2011, de 4 de febrer, (DOCV núm. 6455, de 28.02.2011) es va examinar el text de la modificació del Reglament de Règim Intern, i es va formular, per mitjà d'ofici de 22 de febrer de 2011, un escrit al Col·legi d'Infermeria d'Alacant perquè esmenaren determinades observacions prèvies al control de legalitat previst en l'article 11 de la Llei 6/1997, de 4 de desembre.  
  
  
Quint. Per mitjà d'un escrit, de 10 de març de 2011, el Col·legi d'Infermeria d'Alacant va informar que anava a convocar assemblea general de col·legiats de caràcter extraordinari, per proposar la modificació dels articles afectats i l'aprovació per la dita assemblea del text definitiu per a l'elevació davant de l'autoritat competent.   
  
  
Sext. Per mitjà d'ofici, de 19 d'octubre de 2011, el Servici d'Entitats Jurídiques de la Conselleria de Justícia i Benestar Social va remetre un escrit al Col·legi d'Infermeria d'Alacant, en què s'indicava que no havent completat la documentació per la seua banda i havent-se paralitzat, per tant, el procediment, se'ls advertia que transcorreguts tres mesos, des de la notificació del dit ofici, es produiria la caducitat de l'expedient de modificació del Reglament de Règim Interior.  
  
Sèptim. Amb data 10 de febrer de 2012, el Col·legi d'Infermeria d'Alacant va presentar nova documentació que esmenava l'anterior sol·licitud i sol·licitava la continuació de l'expedient de modificació del Reglament de Règim Interior.  
  
Octau. Per mitjà d'ofici de 12 d'abril de 2012, el Servici d'Entitats Jurídiques de la Conselleria de Justícia i Benestar Social va remetre un ofici en relació amb l'últim del Reglament de Règim Interior presentat, a fi que esmenaren determinades qüestions.  
  
Nové. Per mitjà d'un escrit, de 17 de maig de 2012, el Col·legi d'Infermeria d'Alacant va contestar a l'ofici de 12 d'abril de 2012, del Servici d'Entitats Jurídiques, i va adjuntar un nou text de la modificació del Reglament de Règim Interior una vegada rectificat este.   
  
  
Deu. Per mitjà d'ofici, de 5 de juliol de 2012, el Servici d'Entitats Jurídiques de la Conselleria de Justícia i Benestar Social va reiterar ofici en relació amb el text del Reglament de Règim Interior presentat, a fi que esmenaren determinades qüestions.  
  
Onze. Per mitjà d'un escrit, de 31 de juliol de 2012, el Col·legi d'Infermeria d'Alacant va contestar l'ofici de 5 de juliol de 2012, del Servici d'Entitats Jurídiques, i va adjuntar un nou text de la modificació del Reglament de Règim Interior una vegada rectificat este.   
  
  
Dotze. La modificació del text del Reglament de Règim Interior va ser aprovada per l'Assemblea General del Col·legi, en la sessió de 31 de març de 2011, segons el certificat expedit, el dia 26 de juliol de 2011, pel secretari del Col·legi, amb el vistiplau de la presidenta.  
  
  
Tretze. El text modificat del Reglament de Règim Interior figura com a annex a la present resolució, i es dóna ací per reproduït.  
  
  
Fonaments de dret  
  
Primer. La modificació respecta totes les determinacions exigides per l'article 11 de la Llei 6/1997, de 4 de desembre, de Consells i Col·legis Professionals de la Comunitat Valenciana i en els propis Estatuts del Col·legi.  
  
Segon. L'expedient ha sigut tramitat pel Servici d'Entitats Jurídiques, adscrit a la Direcció General de Justícia de la Conselleria de Justícia i Administracions Públiques competent, perquè així ho disposa l'article 6.1 de l'esmentada Llei 6/1997, tenint en compte el que establix la disposició final del Decret 4/2002, de 8 de gener, en virtut de les atribucions que té conferides pel Decret 75/2011, de 24 de juny, del Consell, pel qual s'establix l'estructura orgànica bàsica de la Presidència i de les conselleries de la Generalitat, i pel Decret 99/2011, de 26 d'agost, del Consell, pel qual s'aprova el Reglament Orgànic i Funcional de la Conselleria de Justícia i Benestar Social.  
  
Vistos l'article 36 de la Constitució i l'article 49.1.22a de l'Estatut d'Autonomia de la Comunitat Valenciana; la Llei 2/1974, de 13 de febrer, de Col·legis Professionals, amb les modificacions posteriors, en els seus preceptes bàsics; la Llei 6/1997, de 4 de desembre, de la Generalitat Valenciana, de Consells i Col·legis Professionals de la Comunitat Valenciana; el Decret 4/2002, de 8 de gener, del Govern Valencià, pel qual s'aprova el Reglament de desplegament d'esta última, i la resta de disposicions complementàries de pertinent aplicació, es dicta la següent resolució:  
1. Inscriure la modificació del Reglament de Règim Interior del Col·legi Oficial d'Infermeria d'Alacant en el Registre de Col·legis Professionals i de Consells Valencians Professionals de la Comunitat Valenciana.  
2. Publicar la present resolució en el Diari Oficial de la Comunitat Valenciana.  
  
Contra la present resolució que posa fi a la via administrativa, es podrà interposar, potestativament, recurs de reposició davant del mateix òrgan que ha dictat l'acte, en el termini d'un mes, comptador des de l'endemà de la notificació, o bé, recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana en el termini de dos mesos, comptadors des de l'endemà de la seua notificació. Tot això de conformitat amb el que establixen els articles 116 i 117 de la Llei 30/1992, de 26 de novembre, del Règim Jurídic de les Administracions Públiques i del Procediment Administratiu Comú, i en els articles 10, 14, i 46 de la Llei 29/1998, de 13 de juliol, Reguladora de la Jurisdicció Contenciosa Administrativa, sense perjuí que s'utilitze qualsevol altra via que es considere oportuna.  
  
València, 18 de setembre de 2012.- El director general de Justícia: Julián Ángel González Sánchez.  
  
  
Reglament de Règim Interior del Col·legi Oficial   
d'Infermeria d'Alacant  
  
Dels seus fins, àmbit i jerarquia normativa  
  
Article 1  
1. El present reglament de règim interior té com a fi primordial desenrotllar tots els aspectes que siguen considerats d'interés per a la consecució dels fins i funcions pròpies del Col·legi Oficial d'Infermeria d'Alacant.  
2. La facultat d'elaboració i aprovació del present reglament de règim interior està reconeguda en l'article 7, o) dels estatuts col·legials.  
  
Article 2  
1. El present reglament de règim interior constituïx norma de compliment obligatori per als qui es troben incorporats al Col·legi Oficial d'Infermeria d'Alacant, en qualsevol de les seues modalitats.  
  
2. El seu àmbit d'aplicació s'estén a tot el territori de la província d'Alacant, sense perjuí de qualsevol altre que en un futur estiguera establit pels estatuts col·legials aprovats a este efecte; i entrarà en vigor des del dia de la seua aprovació.  
  
Article 3  
1. Els estatuts del Col·legi Oficial d'Infermeria d'Alacant constituïxen norma de rang superior.  
2. El present reglament de règim interior tindrà la consideració de norma de desplegament i/o complementària dels estatuts col·legials, sense que en cap cas puga anar en contra del que establix la norma estatutària.  
  
De l'ordenació de la professió i activitat col·legial  
  
Article 4  
1. El Col·legi Oficial d'Infermeria d'Alacant té reconeguda estatutàriament la facultat de ordenar l'activitat professional dels col·legiats, així com vetlar pel compliment de l'ètica, deontologia i la dignitat professional, i el respecte dels drets dels particulars contractants dels servicis que, en el camp de la Infermeria, siguen sol·licitats als col·legiats, independentment de la forma de contractació que regule estes relacions, així com el caràcter públic o privat en l'àmbit del qual siguen prestats els dits servicis.  
2. Per als anteriors fins expressats en el paràgraf anterior del present article, el Col·legi Oficial d'Infermeria d'Alacant constituirà una comissió denominada «d'Ètica i Deontologia Professional», la qual estarà integrada pel vicepresident i dos vocals pertanyents a la Junta de Govern del Col·legi, i es poden nomenar tots els col·legiats que es consideren necessaris per al seu correcte i eficaç funcionament.  
3. La Comissió d'Ètica i Deontologia Professional gaudirà en la comesa de les seues funcions d'absoluta independència, i es regirà en el seu funcionament per criteris totalment democràtics, salvaguardant en tot moment els drets constitucionals, legals i estatutaris dels col·legiats, així com, si és el cas, els drets dels particulars contractants.  
4. La dita comissió adoptarà les seues decisions per majoria dels seus membres, les quals s'incorporaran com a conclusions a l'informe que, preceptivament, haurà d'elevar davant de la Junta de Govern del Col·legi per a la seua aprovació.  
5. Quan en virtut dels assumptes que la dita Comissió d'Ètica i Deontologia Professional conega, es constaten indicis de la possible comissió per part dels col·legiats d'alguna falta que implique la seua responsabilitat disciplinària o, si és el cas, penal haurà immediatament de posar-ho en coneixement de la Junta de Govern, per ser este l'òrgan competent en esta matèria, quedant en suspens tota actuació que la dita comissió estiguera duent a terme, fins que la Junta de Govern adopte la decisió procedent.  
6. No obstant això, quan la Junta de Govern, en l'exercici de les funcions disciplinàries, bé actuant d'ofici o a instància de part, o per aplicació del supòsit previst en el paràgraf anterior, considere que la suposada falta és conseqüència de l'incompliment de les normes ètiques i deontològiques, o afecte els drets dels particulars, podrà encomanar a la Comissió d'Ètica i Deontologia Professional, bé l'obertura de diligències informatives, de conformitat amb el que establix l'article 69.2 dels estatuts, o bé la instrucció del corresponent expedient disciplinari.  
  
  
Article 5  
1. El Col·legi Oficial d'Infermeria d'Alacant, a fi de poder desenrotllar tota la seua activitat d'una forma millor canalitzada i amb major grau d'eficàcia, podrà crear, bé per iniciativa pròpia o bé per sol·licitud dels seus col·legiats per mitjà de proposta dirigida al seu president, comissions de treball per matèries pròpies dels distints àmbits de la professió.  
2. Així mateix també podran crear-se comissions dedicades a qualsevol aspecte social, docent, cultural, lúdic o de qualsevol altre àmbit que resulte d'interés per als col·legiats, en les quals podrà permetre's la participació del públic en general quan la naturalesa dels actes a realitzar així ho permeten.  
3. En tot cas, i per al desplegament del que establix l'article 16.e) dels vigents estatuts, qualsevol comissió que es cree en un futur, estaran sotmeses als òrgans de govern del Col·legi.  
  
Article 6  
1. Totes les comissions que es creen com a conseqüència de l'article anterior, estaran protegides pel mateix Col·legi, i seran coordinades per un membre de la Junta de Govern que es designe per esta.  
2. Així mateix, les dites comissions hauran de nomenar entre els seus col·legiats integrants, un director de Comissió, que serà ratificat per la Junta de Govern, i la funció del qual serà la de dirigir esta comissió, mantindre informat el coordinador i executar les tasques que s'acorden, bé personalment o per delegació.  
3. En el cas d'existir discrepàncies per al seu nomenament, sorgides dels mateixos col·legiats que componguen la comissió, serà la Junta de Govern qui el designe, a fi de garantir el funcionament d'esta.  
  
  
Article 7  
La Junta de Govern podrà, quan així ho estime necessari, sol·licitar la presència del director de Comissió, a fi que informe de la marxa i resultats obtinguts per esta en l'exercici de les seues comeses.  
  
  
Article 8  
Així mateix, i d'acord amb els anteriors motius, el Col·legi Oficial d'Infermeria d'Alacant podrà nomenar delegats comarcals dins la circumscripció territorial que està atribuïda pels vigents estatuts, sense perjuí de qualsevol altre àmbit territorial que en un futur s'establisca estatutàriament.  
  
Article 9  
Per al funcionament de les delegacions comarcals, el Col·legi Oficial d'Infermeria d'Alacant, en aplicació del que establix l'article 3 dels vigents estatuts, i per acord de la seua Junta de Govern, podrà en un futur obrir seus comarcals al servici dels col·legiats de la dita circumscripció, en les quals es procurarà oferir els servicis col·legials sense necessitat de desplaçar-se del seu lloc de residència o de treball.  
Article 10  
Els delegats comarcals seran nomenats per la Junta de Govern, la qual proposarà este nomenament entre aquells col·legiats que reunisquen els requisits següents: haver causat alta com a col·legiat amb una antiguitat de com a mínim cinc anys, exercir la professió d'Infermeria en qualsevol de les seues modalitats dins del terme municipal de la comarca a què opte, i estar al corrent en les seues obligacions col·legials. En qualsevol cas l'acceptació del dit nomenament serà voluntària, el col·legiat haurà de comunicar a la Junta de Govern en el termini màxim de cinc dies des de la seua decisió.  
  
Article 11  
Els delegats comarcals tindran encomanada la funció de dur a terme, dins de la seua circumscripció territorial, les comeses que se li atribuïsquen per part de la Junta de Govern, i dependran directament d'esta. La Junta de Govern podrà encarregar a un dels seus membres la coordinació dels delegats comarcals.  
  
Article 12  
En el desenrotllament de les seues funcions, els delegats comarcals, dins de la seua circumscripció comarcal, seran considerats com a vocals de la Junta de Govern, i quan així ho necessite este òrgan col·legial, podran ser requerits per a assistir a juntes amb veu però sense vot.  
  
Article 13  
1. La Junta de Govern establirà els objectius, atribucions i funcions dels delegats comarcals, estos han d'informar la Junta de Govern dels resultats obtinguts i les seues incidències.  
2. Així mateix, els delegats comarcals podran ser requerits per la Junta de Govern perquè informen per escrit de forma periòdica de tots els aspectes que resulten d'interés dins de la seua circumscripció.  
3. En tot cas, quan es produïsca un fet rellevant i que, a juí del delegat comarcal, necessite d'actuació immediata per part del col·legi, ho posarà en coneixement de qualsevol membre de la Junta de Govern, amb independència d'adoptar les mesures que es troben al seu abast.  
  
  
Article 14  
1. Els nomenaments, tant de director de comissió com de delegat comarcal, són renunciables prèvia comunicació a la Junta de Govern. No obstant això, mentre es procedisca al nomenament del seu substitut, en un o altre cas, aquells seguiran en l'exercici de les seues funcions de forma provisional.  
2. En tot cas, són causes de la pèrdua de la condició de director de comissió i delegat comarcal, no exercir la professió d'Infermeria, el trasllat laboral a una altra circumscripció comarcal en el cas dels delegats comarcals, haver sigut sancionat disciplinàriament per qualsevol falta contemplada estatutàriament o per responsabilitat penal en sentència, l'incompliment de les obligacions col·legials, o per decisió dels membres de la Junta de Govern.  
  
Dels òrgans de govern  
  
Article 15  
1. En desplegament de l'article 28 dels estatuts, s'establix que les convocatòries del ple de la Junta de Govern s'efectuaran en els terminis establits, i es podrà notificar per mitjà de correu certificat, telegrama, fax o qualsevol altre mitjà telemàtic que permeta tindre constància de la seua recepció per l'interessat.  
2. Així mateix, en desplegament de l'article 31 dels estatuts, s'establixen els mateixos mitjans de notificació per a les convocatòries de la Comissió Permanent, llevat que esta tinga el caràcter d'urgent, i en este cas el president podrà efectuar-la pel mitjà més ràpid al seu abast, tal com establixen els vigents estatuts.  
3. Tots els membres que pertanguen al ple o a la Comissió Permanent, hauran de facilitar els corresponents telèfons, fax i mitjans telemàtics de què disposen per a dur a terme les seues citacions, entenent-se que estos mitjans seran sempre idonis i vàlids per a este fi.  
  
  
  
  
Article 16  
D'acord amb el que disposa l'article 33 dels estatuts col·legials, tots els nomenaments de càrrecs directius tindran una duració de cinc anys, podent ser reelegits pels mateixos períodes.  
  
Article 17  
De conformitat amb el que establix l'article 33.2 dels estatuts col·legials, la renovació dels càrrecs directius es durà a terme per mitat cada trenta mesos.  
  
Article 18  
Quan l'execució de resolucions judicials fermes o causes alienes al col·legi, facen impossible respectar el període de trenta mesos que ha de transcórrer entre cada renovació dels càrrecs directius, conforme a l'article 33.2 dels estatuts, la Junta de Govern podrà, en el moment de convocar les eleccions, prorrogar el període de mandat dels càrrecs que siguen objecte de les eleccions.  
  
Article 19  
La convocatòria per a eleccions de càrrecs directius haurà de subjectar-se a criteris democràtics, així com a les normes estatutàries, permetent la participació de tots els col·legiats sense més impediment que el compliment d'estos criteris i normes, per a la qual cosa es procurarà la major publicitat possible amb vista a aconseguir la millor informació per a tots els col·legiats, i s'utilitzarà per a això els mitjans de comunicació que s'establixen en l'article 36 dels estatuts col·legials.  
  
Article 20  
En tot moment, dins del desenrotllament de la convocatòria d'eleccions, el Col·legi vetlarà per la utilització correcta de les dades que siguen facilitades als candidats i candidatures que es presenten, els quals tindran l'obligació d'utilitzar esta informació només per als fins electorals, i de conformitat amb allò que disposa l'article 40.3 dels estatuts col·legials; el cens electoral, que els serà facilitat en el moment de dur-se a terme les votacions, posteriorment, i a la finalització de les dites votacions, haurà de ser tornat al president de la mesa electoral.  
  
  
Article 21  
D'acord amb el que establix l'article 43.2 dels estatuts col·legials, les persones candidates que presenten la seua candidatura individual tindran dret a nomenar un interventor, i així mateix, les candidatures que es presenten de forma conjunta, tindran idèntic dret a nomenar un interventor per a la seua actuació davant de la mesa electoral en nom de tots els col·legiats que la formen. En tot cas, esta interventora haurà de complir els requisits que s'exigixen en els estatuts col·legials per a l'exercici de la seua funció, i haurà de constar suficientment acreditat davant la mesa electoral i a criteri del president de la mesa. A tals efectes els candidats o candidatures hauran de notificar a la Junta de Govern la identitat de l'interventor amb una antelació mínima de tres dies naturals a la data de celebració de les eleccions.  
  
Dels drets i obligacions dels col·legiats  
  
Article 22  
Tot col·legiat té dret a triar i ser triat per a tindre qualsevol càrrec col·legial, i haurà d'ajustar-se en el seu procedir a criteris democràtics i complir el que establixen els estatuts col·legials i, si és el cas, el que establix este reglament.  
Així mateix es reconeix el dret de remoure els titulars dels òrgans de govern per mitjà del vot de censura.  
  
Article 23  
Els col·legiats tenen dret a l'ús dels servicis col·legials sense més obligació que la de trobar-se al corrent en les seues obligacions amb el col·legi, i amb l'única limitació del bon ús d'estos servicis i el respecte al dret recíproc de la resta dels col·legiats.  
  
Article 24  
Tot col·legiat té dret a ser reconegut i respectat en l'exercici professional, gaudint de total llibertat i independència dins dels marges que les lleis, els estatuts i el present reglament establisquen. El Col·legi posarà a disposició dels col·legiats els mitjans necessaris per a la defensa dels col·legiats en tots els actes que puguen minvar estos drets.  
  
  
Article 25  
No procedirà cap exempció en el pagament de quotes col·legials, excepte el que establix l'article següent del present reglament de règim interior que, en tot cas, tindrà caràcter excepcional.  
  
Article 26  
Els motius per a la concessió d'exempció de quotes col·legials tindran caràcter extraordinari, havent de prevaldre sempre l'obligació de pagament per solidaritat amb tots els col·legiats. Només podran acordar-se exempcions en aquells supòsits excepcionals en què concórreguen situacions personals i/o professionals d'extrema gravetat o necessitat, la qual cosa haurà de ser valorat per la Junta de Govern, que determinarà l'abast de l'exempció, si es concedix. En tot cas la decisió que s'adopte serà susceptible de revisió per via de recurs, d'acord amb els estatuts col·legials.   
  
Article 27  
En tot cas, el dret d'exempció de quotes col·legials només podrà referir-se a les quotes ordinàries, mai a les quotes extraordinàries que estatutàriament s'aproven.  
  
Article 28  
1. Les concessions d'exempcions de quotes no podran tindre caràcter retroactiu, començant per tant els seus efectes a partir de la data que conste en el segell d'entrada de la seua sol·licitud, i serà requisit trobar-se el sol·licitant al corrent de les seues obligacions col·legials.  
2. En tot cas, la Junta de Govern en la seua resolució, establirà l'abast de l'exempció, així com els servicis col·legials a què el sol·licitant tinga dret.  
  
Article 29  
1. Els col·legiats tenen dret a sol·licitar al col·legi la seua baixa col·legial en el moment en què es donen els supòsits per a això. En tot cas, esta sol·licitud haurà de cursar-se acompanyada de la documentació suficient que acredite els motius per a la seua concessió, així com de la preceptiva manifestació per escrit en la qual el col·legiat es comprometa a no exercir la professió sense trobar-se degudament col·legiat, complint els requisits legals i estatutaris.  
2. Sense perjuí de qualsevol altra forma que vàlidament es trie per a la seua tramitació, els col·legiats disposaran de la denominada «Finestreta Única», de manera que les comunicacions entre aquells i el Col·legi s'efectuaran, amb plena validesa, pels mitjans telemàtics, correus electrònics o sistemes que en futur els substituïsquen que a este efecte s'utilitzen, havent de remetre el rebut de les comunicacions que es cursen quan així se sol·licite, i produint efectes de notificació en la data de remissió de la comunicació quan no hi haja recepció del dit justificant de recepció.  
3. En tot cas, la concessió d'estes baixes requerirà l'acord favorable de la Junta de Govern, sense que puga tindre caràcter retroactiu quant a la seua data, i es considera en cas de la seua concessió com a data de començament la que conste en el segell de recepció de la seua sol·licitud.  
4. Prèvia a la seua concessió, es podran efectuar les corresponents comprovacions de les causes de baixa col·legial que s'al·leguen, o l'ampliació de documentació si és el cas, comunicant la dita sol·licitud, i concessió si és procedent, a l'administració competent i al Consell Valencià de Col·legis d'Infermeria. La concessió de baixa col·legial comportarà la baixa de tot servici col·legial, entre altres el relatiu a assegurament per responsabilitat professional.  
5. En tot cas, les conseqüències que de la baixa col·legial es deriven, així com la veracitat de les causes que s'al·leguen i motiven la seua concessió, serà responsabilitat exclusiva del sol·licitant.  
  
Article 30  
En les assemblees generals ordinàries a què es referixen els articles 20, 61 i 62 dels estatuts col·legials, i en les quals se sotmeten a aprovació el Projecte de Pressupostos d'Ingressos i Gastos i el seu balanç de situació, i d'acord amb el que disposen els mencionats articles tot col·legiat tindrà a la seua disposició, per a la seua consulta en la seu col·legial, el contingut complet del text que se sotmetrà a l'aprovació de l'assemblea general ordinària corresponent, sempre que el col·legiat interessat en esta consulta així ho sol·licite per mitjà d'un escrit dirigit al president la presentació i registre d'entrada del qual haurà de constar en la secretaria col·legial, i seran ateses les dites sol·licituds en el termini indicat i per rigorós orde de presentació. En tot cas, els col·legiats interessats a realitzar les dites consultes seran citats en el domicili que faciliten en el seu escrit de sol·licitud per a la seua compareixença en la seu col·legial el dia i hora que es determine, i serà de la seua exclusiva responsabilitat atendre la dita citació, així com acudir el dia i hora fixat, de tal forma que si no compareguera s'entendrà que renuncia a la seua sol·licitud, decaient en el seu dret.  
Les dites consultes hauran d'efectuar-se dins dels horaris d'oficina en què romanga oberta la seu col·legial i no podran estendre's més enllà dels horaris esmentats.  
  
Article 31  
1. Les consultes a què es referix l'article anterior es duran a terme per mitjà de l'exhibició del text que se sotmet a aprovació de l'assemblea i la persona col·legiada interessada es limitarà a prendre totes les notes que es consideren necessàries.  
2. D'acord amb el que disposen els vigents estatuts, les persones col·legiades disposaran de la documentació mencionada durant els deu dies hàbils anteriors a la celebració de les assemblees a què es referixen els articles 61 i 62 dels vigents estatuts, i durant les quaranta-huit hores hàbils anteriors en els altres casos, segons el que establix la Llei 30/1992, de Règim Jurídic de les Administracions Públiques i del Procediment Administratiu Comú.  
  
Article 32  
1. Pel que fa a les obligacions dels col·legiats, són les que es contenen en l'article 17 dels vigents estatuts, i en tot cas s'establix per mitjà del present reglament l'obligació que, tant les relacions dels col·legiats amb els membres dels òrgans de govern, com amb el personal del Col·legi i assessors, així com entre els col·legiats, hauran d'estar presidides per les regles comunes d'educació i respecte.  
  
2. En el mateix sentit que l'anterior, les persones col·legiades podran fer ús de les dependències col·legials sense més limitacions que les de cuidar com cal les instal·lacions, mobles i tots els elements que existisquen, així com el compliment dels horaris que s'establisquen i les normes que tinga la Junta de Govern.  
  
Article 33  
1. En la seu col·legial hi ha una biblioteca a disposició de tots els col·legiats, i a fi que el dit fons no desaparega ni patisca menyscabament, amb independència de qualsevol altra instrucció que respecte d'això s'establisca, es dicte com a norma general, i sempre que això siga possible, que el col·legiat podrà consultar els llibres, exemplars, publicacions o qualsevol material en la pròpia seu col·legial; i en el cas de necessitar la retirada de qualsevol exemplar o publicació, serà requisit indispensable l'exhibició del carnet de col·legiat i fer la sol·licitud per escrit. En qualsevol dels dos casos i per a qualsevol servici col·legial s'ha de trobar al corrent en les seues obligacions col·legials, havent de procedir a tornar el material prestat que retire en el termini que es determine de forma improrrogable, i l'incompliment del qual podrà ser sancionat des de la simple prohibició per a retirar qualsevol exemplar, fins a la sanció pecuniària en el cas de pèrdua per l'equivalent al valor de reposició del llibre, publicació o material no tornat.  
2. No obstant això, es procedirà a dictar les corresponents normes de préstec del servici de biblioteca, que seran de compliment obligatori per a l'ús del dit servici col·legial.  
  
Article 34  
Així mateix, per a qualsevol altre servici que duga a terme el col·legi, com són, entre altres, cursos, assessorament, assegurances, declaracions de renda, o qualssevol altres que es decidisquen en un futur, amb independència de les normes que en particular els regulen, s'establix de forma general per a tots els col·legiats que sol·liciten el seu ús, trobar-se al corrent en les seues obligacions col·legials.  
Si per qualsevol motiu el servici de què es tracte fóra limitat, s'establirà un rigorós orde de sol·licituds, establint-se llista d'espera respecte a les que resulten excedents, que cobriran les renúncies i, si és el cas, passaran en primer lloc del següent torn, si hi haguera. En qualsevol cas el Col·legi, dins de les seues possibilitats, es comprometrà a establir tots els torns que siguen necessaris a fi que tots els col·legiats interessats en els servicis que es presten puguen fer-ne ús.  
  
  
Article 35  
1. Quan els servicis a què s'ha fet referència en l'article anterior, suposen l'assistència personal a classes o seminaris, només s'admetran faltes d'assistències fins a un màxim del 20% del total de les hores en què s'impartisquen i s'ha de firmar diàriament el corresponent justificant d'assistència. L'incompliment de l'anterior donarà lloc a la no-obtenció del corresponent diploma acreditatiu de la realització del curs o seminari. No obstant això, el col·legiat podrà justificar fefaentment les causes d'inassistència, que serà valorat per la Junta de Govern o membre d'esta que es designe, sent ferma la decisió que s'adopte.  
  
2. La Junta de Govern establirà, tant de forma general com de forma particular en cada supòsit, les normes que regulen el funcionament correcte dels servicis a què es fa referència en l'apartat anterior.  
  
  
Article 36  
El Col·legi, en la mesura que siga possible, oferirà de forma gratuïta a tots els seus col·legiats els servicis de cursos i seminaris que es duguen a terme, llevat que per les seues característiques siga necessari el pagament d'estos, i en este cas sempre es tractarà d'assumir per part d'aquell un percentatge, a fi que el col·legiat no assumisca el gasto total d'estos, sent obligació del col·legiat el pagament del preu resultant com a condició per a participar-hi.  
  
Article 37  
Respecte dels servicis d'assessorament, caldrà ajustar-se al que el Col·legi convinga amb aquells professionals que hagen de prestar-los i procuraran sempre que, el simple assessorament de qualsevol tipus, prestat en la seu col·legial i que requerisquen els col·legiats siga gratuït.  
  
Article 38  
És deure de tot col·legiat atendre totes les sol·licituds i requeriments que se li formulen per part del Col·legi o de qualsevol dels seus membres dels òrgans de govern, i serà per tant indispensable per al compliment d'esta obligació, que tot col·legiat facilite al Col·legi les seues dades actualitzades quan, per qualsevol motiu, estes patisquen alguna variació, tal com així es disposa en l'article 17.f) dels vigents estatuts; de tal forma que, les conseqüències que es deriven del seu incompliment, seran responsabilitat única i exclusiva del mateix col·legiat.  
  
De la precol·legiació  
  
Article 39  
El Col·legi Oficial d'Infermeria d'Alacant, a fi de potenciar les seues activitats, així com per a donar-se a conéixer en l'àmbit universitari i futurs professionals de la Infermeria, podrà establir la figura del «precol·legiat», a la qual podran accedir tots aquells estudiants d'Infermeria que, de manera voluntària, així ho sol·liciten.  
  
Article 40  
En tot cas, per a adquirir la condició de precol·legiat serà necessari, almenys, complir els requisits següents:  
1r Estar cursant els estudis d'Infermeria.  
2n Acatar, en tot el que els siga aplicable, les normes estatutàries i reglamentàries del Col·legi, així com totes les que dicten els òrgans de govern col·legials.  
3r Renovar anualment la seua condició de precol·legiat, acreditant que es continuen complint les condicions per a la seua concessió.  
4t Abonar la quota que a este efecte s'establisca.  
  
  
Article 41  
La condició de precol·legiat es perdrà per causa d'incompliment de qualsevol dels requisits anteriors, i totes les que establisca la Junta de Govern.  
  
Article 42  
En tot cas, els drets reconeguts estatutàriament i reglamentàriament als col·legiats, no podran veure's minvats per la creació de la figura dels precol·legiats.  
  
Article 43  
1. Els precol·legiats podran usar el servici de biblioteca, assistir a cursos i seminaris, i participar en totes les activitats que se'ls permeta; però en cap cas podran fer ús dels servicis d'assessorament destinats exclusivament als col·legiats.  
2. Així mateix, els precol·legiats no podran accedir a la documentació ni informació interna del Col·legi, ni tindran dret a participar en assemblees, així com tampoc en eleccions a càrrecs.  
3. Per no ser-los aplicable el règim disciplinari establit estatutàriament, els precol·legiats estaran sempre sotmesos al criteri i acords que adopten els òrgans de govern del col·legi, sense possibilitat de cap recurs.  
  
Article 44  
En tot cas, la Junta de Govern nomenarà, entre els seus membres, preferentment un vocal, que es farà càrrec de les relacions entre el col·legi i els precol·legiats, i es canalitza tota l'activitat que es genere a través d'esta persona.  
  
Article 45  
La condició de precol·legiat haurà de ser sempre acreditada per mitjà del carnet que a este efecte es facilite, que serà individual i intransferible, junt amb el document nacional d'identitat de l'interessat, el qual haurà de facilitar al col·legi les seues dades personals actualitzades.  
  
Dels no exercents  
  
Article 46  
Els col·legiats no exercents gaudiran de tots els drets que els concedisquen els estatuts col·legials.  
  
Article 47  
L'Assemblea General, en desplegament del que disposa l'article 19.2.c) dels vigents estatuts col·legials, mitjançant un acord adoptat a este efecte, podrà establir un règim econòmic diferenciat per als col·legiats no exercents, ajustant les quotes col·legials d'estos a la seua condició de no exercent.  
  
Article 48  
1. La condició de no exercent haurà de ser acreditada per l'interessat, exposant les causes que motiven la seua condició, i amb l'obligació de comunicar qualsevol tipus de variació que supose exercir la professió d'Infermeria.  
2. Els qui tinguen la condició de col·legiats no exercents, i duguen a terme activitats professionals sense causar alta com a exercents, a més de l'obligació d'abonar totes les quotes corresponguen com a exercent, podran estar incursos en causa de responsabilitat disciplinària, de conformitat amb el que establixen els articles 63 i següents dels vigents estatuts col·legials.  
  
Article 49  
1. Amb l'acord previ de l'Assemblea General, podrà autoritzar-se la Junta de Govern perquè esta establisca les condicions exigibles per a tindre la condició de col·legiat no exercent. No obstant això, la Junta de Govern podrà, des d'ara, elaborar un projecte o informe per al seu estudi per part de la dita Assemblea General, incloent-hi, si així es considera, un estudi sobre les quantitats que en concepte de quotes col·legials hagen d'abonar estos col·legiats.  
2. La quota dels no exercents serà fixada per l'Assemblea General a proposta de la Junta de Govern i haurà de ser prevista en el Projecte de Pressupostos del Col·legi.  
  
Dels honoraris professionals  
  
Article 50  
1. D'acord amb la normativa vigent d'aplicació, els col·legiats pactaran lliurement les contraprestacions o honoraris per les seues intervencions professionals, sense que puga establir-se en cap cas pel Col·legi Oficial d'Infermeria d'Alacant cap barem, ni tan sols amb caràcter orientatiu.  
2. No obstant això, el col·legiat haurà d'actuar sempre davall els principis de bona fe i sense incórrer en competència deslleial, recomanant-se la utilització de fulls d'encàrrec professional o pressupost.  
  
Article 51  
Qualsevol actuació contrària al que disposen els articles anteriors haurà de ser denunciada a la Junta de Govern, i serà competent per al seu coneixement la Comissió d'Ètica i Deontologia Professional.